wickkiey/tamil-wikipedia-chunked huggingface dataset:
# வீணா தட்சிணாமூர்த்தி

சிவபெருமான் நாரத முனிவருக்கும், சுக்ரமுனிவர்களுக்கும் இசையைப் பற்றி கற்பித்த உருவம் **வீணா தட்சிணாமூர்த்தி** என்று அழைக்கப்படுகிறது. இத்தோற்றத்தில் வீணையைக் கையில் ஏந்தியவராகத் தட்சிணாமூர்த்தி காட்சி தருகிறார்.  
சாம வேதத்தினை வீணையில் இசைத்திட விரும்பிய நாரத முனிவரும், சுக்ர முனிவர்களும் சிவபெருமானை வேண்டிக் கொண்டனர். அவர்களின் கோரிக்கையை ஏற்று சிவபெருமான் இசை ஞானத்தினையும், சாம வேதத்தின் இசையையும் அவர்களுக்குக் கற்பித்தார். வீணையை உருவாக்குவது பற்றியும், அதனை முறையாக இசைப்பது பற்றியும் வீணா தட்சிணா மூர்த்தியாகிய சிவபெருமான் எடுத்துரைத்தார்.  
வீணையை இசைத்தும், பாடியும் கற்பித்த வீணா தட்சிணாமூர்த்தி திருச்சிராப்பள்ளி மாவட்டம் லால்குடியில் காட்சியளிக்கிறார்.
# சித்திரவதைக்கு உட்படா உரிமை

**சித்திரவதைக்கு உட்படா உரிமை** (ஆங்கிலம்: Freedom from torture) என்பது அடிப்படை மனித உரிமைகளில் ஒன்றாகும். சித்திரவதை, மனிதத்தன்மையற்ற அல்லது அவமானப்படுத்தும் செயல்கள் ஆகியவை குடிசார் மற்றும் அரசியல் உரிமைகளைப் பெரிதும் பாதிப்பதால் இவை மிகவும் கடுமையாக அனைத்துலகச் சட்டங்களில் தடைசெய்யப்பட்டுள்ளன. எந்தச் சந்தர்ப்பங்களிலும் இவை ஏற்றுக் கொள்ளப்படுவதில்லை.
# சங்ககாலக் கடல் வாணிகம்

சங்ககாலத் தமிழர் நாவாய், வங்கம் என்னும் கப்பல்களைப் பயன்படுத்தி வெளிநாடுகளுக்குச் சென்று வாணிகம் செய்து தமக்கு வேண்டிய போர்க்குதிரை முதலான பொருள்களை வாங்கிவந்து இறக்குமதி செயதுகொண்டனர்.  
நாவாய் என்பது கடல் வாணிகம் செய்யப் பயன்படுத்தப்பட்ட மரக்கலம். வாயில் இருக்கும் நாக்குப் போன்ற அடியமைப்பினைக் கொண்டு விளங்குவதால் இதனை நாவாய் என்றனர். சங்ககாலத் தமிழர் பயன்படுத்திய நாவாய், வங்கம் ஆகியவை பற்றிய குறிப்புகள் சங்க இலக்கியங்களில் உள்ளன.
# சங்ககாலக் கடல் வாணிகம்

## அரசர்கள்

- வானவன் என்னும் சேரமன்னன் பொன்னை ஈட்டிவந்த வாணிக நாவாய் ஓட்டிய காலத்தில் பிற நாவாய்க் கலங்கள் கடலுக்குள் செல்ல அனுமதிக்கப்படவில்லை.
- கரிகாலனின் முன்னோன் காற்றைக் கட்டுப்படுத்திக்கொண்டு கடலில் நாவாய் ஓட்டினான்.
- குளமுற்றத்துத் துஞ்சிய கிள்ளிவளவன் ஆட்சிக் காலத்தில் கடலில் கலன்கள் (கப்பல்கள்) கடலில் உலவின. அவற்றை மகளிர் எண்ணி விளையாடிப் பொழுது போக்கிக்கொண்டிருந்தனர். இந்தக் கப்பல்கள் வாணிகக் கப்பல்களாகவோ, போர்க் கப்பல்களாகவோ இருக்கலாம்.
- நலங்கிள்ளி வைத்திருந்த கடற்படை இங்கு எண்ணத்தக்கது.
# சங்ககாலக் கடல் வாணிகம்

## துறைமுகங்கள்

- முசிறித் துறைமுகத்தில் யவனர் பொன்னைத் தந்து மிளகு முதலான பொருள்களை வாங்கிச் சென்றனர்.
- நீர்ப்பெயற்று என்னும் துறைமுகத்திற்கு வந்த நாவாய்கள் வெள்ளைக் குதிரைகளையும், வடநாட்டுச் செல்வங்களையும் இறக்குமதி செய்தன.
- நெல்லின் ஊர் துறைமுகத்தில் நாவாயின் இதை என்னும் பாய்மரங்களை அவிழ்த்து நிறுத்திக்கோண்டு பொன்னிரும்பாலான விழுமிய பண்டங்களை முரசு முழக்கத்துடன் இறக்குமதி செய்தனர்.
- பாண்டிநாட்டுத் துறைமுகங்களில் முத்துக்களையும், சங்குகளையும் திமிலில் கொண்டுவந்து இறக்கினர். நாவாய் பெருநீர் ஓச்சுனர் தொலைதூர நாடுகளுக்குச் சென்று தம் அரிய செல்வங்களைக் கொடுத்து வாங்கிவந்த புரவி என்னும் போர்க்குதிரைகளை இறக்குமதி செய்தனர்.
- புகார் நகரில் நாவாய் துவன்று இருக்கை (கப்பல் துறை) இருந்த்து. அங்கு நாவாயில் வந்து இறங்கிய புரவி, மிளகு மூட்டை, வடமலையிலிருந்து வந்த மணி, பொன், குடமலையிலிருந்து வந்த சந்தனம், அகில், தென்கடல் முத்து, கீழைக்கடல் பவளம், கங்கை, காவிரிப்படுகைகளின் விளைச்சல், ஈழநாட்டு உணவுப்பொருள், காழக நாட்டு (பர்மா) ஆக்கவளங்கள் முதலானவை இறக்கப்பட்டுப் புலிமுத்திரை இடப்பட்டுப் பாதுகாக்கப்பட்டன.
# சங்ககாலக் கடல் வாணிகம்

## பொதுக்குறிப்பு

- தமிழர் கடல் வாணிகம் செல்லும்போது மகளிரை அழைத்துச்செல்வதில்லை.
- தமிழர் வேறு பல நாடுகளுக்கு நாவாயில் சென்று பன்னாட்டு வளங்களைக் கொண்டுவந்தனர். இவர்களின் நாவாய் பல வகையான வேலைப்பாட்டுடன் விளங்கியது.
- நாவாயில் நாட்டுக்கொடி பறக்கும்.
- சிறிய நாவாய் யானை அளவு இருக்கும்.
- ஆடவர் பொதுமகளிரோடு நாவாயில் விளையாடி நீராடுவர்.
- பிறவி என்னும் பெருங்கடலைக் கடக்க உதவுவது அறவி (அறச்செயல்) என்னும் நாவாய்
- ஆதிரையின் கணவன் நாவாய் என்னும் வங்கத்தில் சென்ற வணிகருடன் சென்றபோது புயல் தாக்கி நாவாய் முறிந்தபோது இறந்தான்.
# கூர்ம சம்ஹார மூர்த்தி

**கூர்ம சம்ஹார மூர்த்தி**, அறுபத்து நான்கு சிவ திருமேனிகளுள் ஒன்றாக சைவர்களால் வணங்கப்படும் வடிவமாகும். கூர்மம் என்றால் கடல் ஆமை என்று பொருள். கூர்ம அவதாரம் எடுத்து வந்த விஷ்ணுவை கொன்ற சிவனின் திருவுருவம் தான் கூர்ம சம்ஹார மூர்த்தி என்று அழைக்கப்படுகிறது.
# கூர்ம சம்ஹார மூர்த்தி

## வேறு பெயர்கள்

ஆமையடுத்தான்
# கூர்ம சம்ஹார மூர்த்தி

## தோற்றம்

திருமாலின் கூர்ம அவதாரத்தை சூலத்தினால் குத்தி ககொல்வதே கூர்ம சம்ஹார மூர்த்தியின் வடிவாகும்.
# கூர்ம சம்ஹார மூர்த்தி

## உருவக் காரணம்

அமிர்தம் கிடைக்க வேண்டி அரக்கர்களும், தேவர்களும் பாற்கடலைக் கடைந்த போது, மந்தார மலையைத் தாங்கியபடி கடல் ஆமை ரூபத்தில் விஷ்ணு நின்றார். அப்பணி முடிந்ததும், கடல் உயிரினங்கள் அனைத்தையும் தின்ற அந்த கடல் ஆமை, அனைத்து கடல் நீரையும் குடித்தது. தேவர்களும், மனிதர்களும் அஞ்சினார்கள். சிவனிடம் தங்களைக் காக்க வேண்டிக் கொண்டார்கள். அவர்களுக்கு உதவும் பொருட்டு அந்த கடல் ஆமையை தன்னுடைய சூலத்தினால் குத்தி கொன்று மற்றும் அதிலிருந்த அனைத்து சதைகளை எடுத்து வெளியே எறிந்தார் மற்றும் அதை தின்றார். அந்த கடல் ஆமை ஓட்டினைத் தன்னுடைய கழுத்திலிருந்த மாலையில் இணைத்துக் கொண்டார்.  
இந்த சிவனின் கடல் ஆமை வடிவ விஷ்ணுவை கொன்ற திருவுருவக் கோலம் தான் கூர்ம சம்ஹார மூர்த்தி என்று வழங்கப்படுகிறது.
# சக்ரதான மூர்த்தி

**சக்ரதான மூர்த்தி**, அறுபத்து நான்கு சிவ திருமேனிகளுள் ஒன்றாக சைவர்களால் வணங்கப்படும் வடிவமாகும். இவ்வடிவம் சக்ரதானர் என்றும் அழைக்கப்படுகிறது.
# சக்ரதான மூர்த்தி

## திருவுருவக் காரணம்

விஷ்ணு செய்த ஆயிரம் தாமரை மலர்கள் அர்ச்சனையில் மகிழ்ந்திருந்தார் சிவபெருமான். அத்தருணத்தில் ஆயிரம் மலர்களுக்கு ஒரு மலர் குறைவதை அறிந்த விஷ்ணு தன்னுடைய கண்ணைத் தாமரை மலராகக் கொண்டு அர்ச்சித்தார். இதனால் மகிழ்ச்சியுற்ற சிவபெருமான் தான் ஜலந்திரன் என்ற அசுரனைக் கொல்லப் பயன்படுத்திய சுதரிசனம் என்ற சக்கராயுதத்தினை விஷ்ணுவிற்கு கொடுத்தார். இந்த தருணத்தினை விளக்கும் திருவுருவம் சக்ரதான மூர்த்தியாகும். சக்கரத்தினைப் பெற்றுக் கொண்டமையினால் விஷ்ணு சக்கரபாணி எனவும் அழைக்கப்படுகிறார்.
# சைவத் திருமுறைகளில் குறிப்பிடப்படும் இசைக்கருவிகள்

சைவத் திருமுறைகளான பன்னிரண்டு திருமுறைகளிலும் பலவிதமான இசைக்கருவிகள் பற்றிக் குறிப்பிடப்பட்டுள்ளன. இந்த இசைக் கருவிகள் பழந்தமிழர் இசைக்கருவிகளாகும். இவற்றில் பல இசைக்கருவிகள் கோவில்களிலும், அருங்காட்சியகத்திலும் மட்டுமே உள்ளன.
# ஓரோலோச்சியம்

**ஓரோலோச்சியம்** (*Horologium*, ஹோரோலோஜியம்) என்பது தென் பகுதியில் காணப்படும் ஒரு சிறிய, மங்கலான விண்மீன் கூட்டமாகும். இலத்தீன் மொழியில் இதற்குக் கடிகார ஊசல் என்று பொருள்.  
18 ம் நூற்றாண்டில் பிரான்சு நாட்டின் வானவியலாளரான 'அபே நிக்கோலஸ் லூயிஸ் டி லாகாலே' என்பவர், ஊசல் கடிகாரத்தைக் கண்டுபிடித்த கிறிஸ்டியன் ஹைஜென்ஸ் என்பவரைப் பெருமைப்படுத்தும் முகமாக இதற்கு ஹோரோலோஜியம் ஆசிலிடோரியம் என்று பெயரிட்டார். இது காலப் போக்கில் சுருக்கி ஹோரோலோஜியம் ஆனது.  
இது எரிடானஸ் வட்டாரத்திலுள்ள பிரகாசமான் ஆர்செர்னர் விண்மீனுக்கும், கரினா வட்டாரத்திலுள்ள பிரகாசமான கனோபஸ் விண்மீனுக்கும் இடையில் அமைந்துள்ளது. இது ஒரு ஊசலாடும் குண்டுபோலக் கற்பனை செய்யப்பட்டுள்ளது. இதில் பிரகாசமிக்க ஆல்பா கோரோலோஜி, ஊசலின் அலைவு தானத்தில் உள்ள நிறைமிக்க குண்டு போல அமைந்துள்ளது. மொத்தம் 20 விண்மீன்கள் இவ்வட்டாரத்தில் அமைந்திருக்கலாம் என கண்டறிந்துள்ளனர். இதிலுள்ள R ஹோரோலோஜி சீடெஸ் வட்டாரத்திலுள்ள மீரா விண்மீன் போல ஒரு பெருஞ் சிவப்பு மாறொளிர் விண்மீனாக உள்ளது. இதன் தோற்ற ஒளிப்பொலிவெண் பெரும நிலையில் 5 லிருந்து, சிறும நிலையில் 14 வரை, சுமார் 13 மாத கால நெடுக்கையில் மாற்றத்திற்கு உள்ளாகிறது.  
ஒளிப்பொலிவெண்ணில் மிக அதிக வேறுபாட்டுடன் கூடிய மாறொளிர் விண்மீன் இதுவே ஆகும்.
இப்பகுதியில் AM 1 என்று குறிப்பிடப்படும் கோளகக் கொத்து விண்மீன் கூட்டம் உள்ளது. இக் கூட்டமே, பால் வெளி அண்டத்திலிருந்து வெகு தொலைவு தள்ளி இருக்கும் கூட்டமாகும். இது 3,98,000 ஒளி ஆண்டுகள் தொலைவில் உள்ளதாக அறிந்துள்ளனர்.
# ஓரோலோச்சியம்

## மேற்கோள்

-
- Ian Ridpath and Wil Tirion (2007). *Stars and Planets Guide*, Collins, London. . Princeton University Press, Princeton. .
# ஓரோலோச்சியம்

## வெளியிணைப்புகள்

- The Deep Photographic Guide to the Constellations: Horologium
- Starry Night Photography - Horologium Constellation
- Star Tales – Horologium
# விக்கிப்பீடியா:உங்களுக்குத் தெரியுமா/நவம்பர் 7, 2012

- தமிழகத்தில் **வேங்கைப்புலி**(படம்) என அழைக்கப்படுவது ஆசியச் சிறுத்தை ஆகும்.
- பிளேவின் அடங்கியுள்ள மொனோ ஆக்சிசனேசு 3 எனும் நொதியின் உற்பத்தியில் பற்றாக்குறை ஏற்படுவதால் ஒருவருக்கு மீன் நெடி வீசும் **மீன் நெடிக் கூட்டறிகுறி** கோளாறு உண்டாகின்றது.
- **தோரா** என்பது யூத விவிலியத்தின் முதல் ஐந்து நூல்களான தொடக்க நூல் ,விடுதலைப் பயணம், லேவியர், எண்ணிக்கை, மற்றும் இணைச் சட்டம் ஆகியவற்றைக் குறிக்கும்.
- **நின்றொளிர் காளான்** உட்பட சுமார் 71 வகை பூஞ்சை வகைகள் உயிரொளிர்வு உயிரினங்கள் ஆகும்.
- **சிரி** என்பது ஐவோன் 4 எசு கையடக்கத் தொலைபேசிக்கான செயற்கை நுண்ணறிவுத் திறன் கொண்ட ஒரு மென்பொருளாகும்.
# தொல்காப்பியம் சுட்டும் அளவைப்பெயர்கள்

சொல்லோடு சொல் புணரும்போது அளவைப் பெயர்கள் எவ்வாறு புணரும் என்பதை விளக்கும்போது தொல்காப்பியம் அளவைப் பெயர்களை அளவுப்பெயர், நிறைப்பெயர், எண்ணுப்பெயர் என மூன்றாகப் பகுத்துக்கொள்கிறது. அளவு என்பதில் நீட்டலளவும், பருமனளவும் அடங்கும். நீள அகல உயரங்களை அளப்பது நீட்டல் அளவு. முகந்து அல்லது பெய்து நிறைகட்டியும், நிறுத்துக்கட்டியும் அளப்பது நிறையளவு. முழுமையான பொருள்களை எண்ணுவதும், முழுமைப்பொருளின் சிதைவைப் பகுத்து எண்ணுவதும் எண்-அளவு.
# தொல்காப்பியம் சுட்டும் அளவைப்பெயர்கள்

## தொல்காப்பியம் குறிப்பிடும் அளவைப்பெயர்கள்

:கலம் , பனை, கா, , பதக்கு, தூணி , நாழி, உரி, நாடுரி
# தொல்காப்பியம் சுட்டும் அளவைப்பெயர்கள்

## தொல்காப்பியம் சுட்டிக்காட்டும் அளவைப் பெயர்கள்

அளவை, நிறை ஆகியவற்றைக் குறிக்கும் சொறகள் ஒன்பது எழுத்துக்களை முதல் எழுத்தாகக் கொண்டு வரும் என்பது தொல்காப்பிய வரையறை. தொல்காப்பியம் தொகைமரபு 28 அவை க, ச, த, ப, ந, ம, வ, அ, உ என்பன.  
இவற்றிற்கு இளம்பூரணர் எடுத்துக்காட்டும் பெயர்கள்
:கலம், சாடி, தூதை, பானை, நாழி, மண்டை, வட்டி, அகல், உழக்கு – இவை அளவுப்பெயர்கள்
:கழஞ்சு, சீரகம், தொடி, பலம், நிறை, மா, வரை, அந்தை - இவை நிறைப்பெயர்கள்.  
இவற்றையும் பிற நூற்பாக்களுக்குக் காட்டப்பட்டுள்ள மேற்கோள் அளவைப் பெயர்களையும் தொகுத்து அகர வரிசைப்படுத்திக் காணும்போது இளம்பூரணரின் கி.பி. 12ஆம் நூற்றாண்டு வரையில் இருந்த அளவைப்பெயர்கள் இவை என உணரமுடிகிறது.  
<poem>
அகல்
அந்தை (நிறை)
இதழ் (நில-அளவு)
உரி
உழக்கு
ஐயவி (கடுகு அளவு)
ஐயவி (நிறை)
கஃசு (நிறை)
கலம்
கழஞ்சு (நிறை)
கா (நிறை)
கொள் (நிறை)
சாடி,
சீரகம் (நிறை)
தூணி
தூதை,
தொடி (நிறை)
நாடுரி
நாழி,
நிறை (நிறை),
பதக்கு
பலம் (நிறை)
பனை
பானை,
மண்டை,
மா (நிறை),
மா (நில-அளவு)
முழம்
வட்டி,
வரை (நிறை),
வேலி (நில-அளவு)
</poem>
# தொல்காப்பியம் சுட்டும் அளவைப்பெயர்கள்

## எண்ணுப்பெயர்

முழு எண்
:ஒன்று, இரண்டு, மூன்று, நான்கு, ஐந்து, ஆறு, ஏழ், எட்டு, ஒன்பது (தொண்டு), பத்து
:பதினொன்று முதலானவை
:இருபது, முப்பது முதலானவை
:நூறு, இதன் தொடர்ச்சி
:ஆயிரம் ... நூறாயிரம்
:அல்பெயர் எண் ஐ, அம், பல் என முடிவன (தாமரை, வெள்ளம், ஆம்பல்)
:(கோடி) தொல்காப்பியத்தில் இல்லை. திருக்குறளில் வருகிறது.
பின்னோக்கிச் செல்லும் பின்னம்
:அரை
:கால்
:அரைக்கால்
:முந்திரிகை
:காணி
# அனைத்துவகை இனத்துவ பாகுபாட்டையும் ஒழிப்பதற்கான அனைத்துலக உடன்படிக்கை

**அனைத்துவகை இனத்துவ பாகுபாட்டையும் ஒழிப்பதற்கான அனைத்துலக உடன்படிக்கை** (The International Convention on the Elimination of All Forms of Racial Discrimination (ICERD)) என்பது இனத்தின் அடிப்படையில் கல்வி, தொழில்வாய்ப்பு, அரசு போன்ற அனைத்து துறைகளிலும் பாகுபாட்டை ஒழிப்பதை நோக்கக் கொண்ட ஓர் ஐக்கிய நாடுகள் உடன்படிக்கை ஆகும். இதன் உறுப்பு நாடுகள் பாகுப்பாட்டை ஒழிப்பதற்கும், இனங்களுக்கிடையே புரிதலை ஏற்படுத்துவதற்கும் உறுதிதர வேண்டும். மேலும், வெறுப்புப் பேச்சைத் தடை செய்ய வேண்டும், இனவாத அமைப்புகளில் உறுப்பினராக இருப்பதை குற்றச்செயலாக்க வேண்டும். இந்தக் கடைசி நிபந்தனைகள் கடும் விவாதத்துக்கு உள்ளானவை.
# பெண்களுக்கு எதிரான அனைத்து பாகுபாடுகளையும் ஒழிப்பதற்கான உடன்படிக்கை

**பெண்களுக்கு எதிரான அனைத்து பாகுபாடுகளையும் ஒழிப்பதற்கான உடன்படிக்கை** (ஆங்கிலம்: *The Convention on the Elimination of all Forms of Discrimination against Women*) என்பது 1979 இல் ஐக்கிய நாடுகள் பொது அவையால் ஏற்றுக் கொள்ளப்பட்ட ஓர் அனைத்துலக உடன்படிக்கை ஆகும். பெண்களுக்கான சர்வதேச உரிமைகள் மசோதாவாக விவரிக்கப்படும் இது, செப்டம்பர் 3, 1981 அன்று நிறுவப்பட்டது மற்றும் 189 மாநிலங்களால் அங்கீகரிக்கப்பட்டுள்ளது. இந்த உடன்படிக்கையை ஏற்றுக்கொள்ளும் உறுப்புநாடுகள் பால் சமத்துவத்தை உறுதிப்படுத்தும் வண்ணம் தமது உள்நாட்டு சட்டங்களை வடிவமைக்க வேண்டும், பால் அடிப்படையிலான பாகுப்பாட்டைக் கொண்ட சட்டங்களை ரத்துச் செய்ய வேண்டும், பெண்களுக்கு எதிரான பாகுப்பாட்டை தடுக்கும் வண்ணம் புதிய ஏற்பாடுகள் செய்ய வேண்டும்.  
மாநாட்டை அங்கீகரித்த ஐம்பதுக்கும் மேற்பட்ட நாடுகள் சில அறிவிப்புகள், முன்பதிவுகள் மற்றும் ஆட்சேபனைகளுக்கு உட்பட்டு அவ்வாறு செய்துள்ளன. இதில் மாநாட்டின் விளக்கம் அல்லது பயன்பாடு தொடர்பான தகராறுகளுக்கு தீர்வு காணும் வழிமுறைகளைக் குறிக்கும் அமலாக்கப் பிரிவு 29 ஐ நிராகரித்த 38 நாடுகளும் அடங்கும். மாநாட்டில் ஆத்திரேலியாவின் பிரகடனம் அதன் கூட்டாட்சி அரசியலமைப்பு அமைப்பின் விளைவாக மத்திய அரசாங்க அதிகாரத்தின் மீதான வரம்புகளைக் குறிப்பிட்டது.  
2019 முதல் 2021 வரை இந்த அமைப்பின் தலைவராக ஹிலாரி கிபெடெமா இருந்தார். அமெரிக்காவும் பலாவுவும் ஒப்பந்தத்தில் கையெழுத்திட்டன. ஆனால் அதை அங்கீகரிக்கவில்லை.திரு ஆட்சிப்பீடம், ஈரான், சோமாலியா, சூடான் மற்றும் தொங்கா ஆகியவை இதில் கையெழுத்திடவில்லை.
# பெண்களுக்கு எதிரான அனைத்து பாகுபாடுகளையும் ஒழிப்பதற்கான உடன்படிக்கை

## இதனையும் காண்க

- பாலினப் பாத்திரம்
- பெண்களுக்கு எதிரான பாகுபாடுகளை அகற்றுவதற்கான பிரகடனம்
- பெண்களுக்கான ஐக்கிய நாடுகளின் மேம்பாட்டு நிதி
- ஐ. நா. பெண்கள்
- பெண்களின் உரிமைகள்
- சமத்துவம் இப்போது
# நள தமயந்தி (2003 திரைப்படம்)

***நள தமயந்தி*** (*Nala Damayanthi*) 2003 ஆம் ஆண்டு வெளிவந்த தமிழ்த் திரைப்படமாகும். மௌலியின் இயக்கத்தில் வெளிவந்த இத்திரைப்படத்தில் மாதவன், கீது மோகன்தாஸ்க, ஸ்ருதிகா, அனுஹாசன், ஸ்ரீமன் மற்றும் பலர் நடித்துள்ளனர். இப்படத்தின் கதை மற்றும் திரைக்கதையை கமலஹாசன் எழுதி தயாரித்துள்ளார். பாடல்களை வாலி மற்றும் பிரதீப் கோவிந்த் ஆகியோர் இயற்றியுள்ளார்கள். இயக்கத்துடன் வசனமும் மௌலி செய்துள்ளார். தகவல் தொடர்பாக லோலோ!! நிறுவனம் இருந்துள்ளது.
# நள தமயந்தி (2003 திரைப்படம்)

## நடிப்பு

- மாதவன்,
- கீது
- டெல்லி கணேஷ்,
- ஸ்ரீமன்,
- மெளலி,
- ஸ்ருத்திகா,
- சந்தானபாரதி,
- மனோபாலா,
- விக்ரம் தர்மா,
- ரி.பி.மாதவன் (அறிமுகம்),
- பாலாசிங்,
- மதன்பாப்,
- வையாபுரி,
- சசி,
- "பாம்பே"ஞானம்,
- "கவியூர்" ரேணுகா (அறிமுகம்),
- திவ்ய தர்ஷிணி (அறிமுகம்),
- "மாஸ்டர்"ஆதித்ய சர்மா (அறிமுகம்),
- ரங்கநாதன் (அறிமுகம்),
- சௌந்தர்,
- மெளலி சுரேஷ்,
- புரூனோ சேவியர் (ஆஸ்திரேலியா),
- மார்க் ஜென்சன் (ஆஸ்திரேலியா),
- ராபர்ட் (ஆஸ்திரேலியா),
- ஃபடைனி (சுவிஸ்),
- சாரா குளேவர் (ஆஸ்திரேலியா),
- அமென்டா கிரேவர்ச் (ஆஸ்திரேலியா)
# தற்கால கட்டடக்கலை

கட்டடக்கலையி்ல் அறிமுகம் ஆகியுள்ள புதிய முறைகள் **தற்கால கட்டடக்கலை**. (Contemporary architecture). இதை இருபத்தி முதலாம் நூற்றாண்டின் கட்டடக்கலை என்றும் அழைப்பதுண்டு. தற்கால கட்டடக்கலைக்குப் பல்வேறு பிரிவுகள் உள்ளன.
# தற்கால கட்டடக்கலை

## தற்கால கட்டடக்கலைக்கு உட்பட்ட பல்வேறு பிரிவுகள்

- Blobitecture
- கணினியின் உதவியோடுள்ள வடிவமைப்பு (CAD)
- டிஜிட்டல் கட்டடக்கலை
- டிஜிட்டல் மார்போஜெனெசிஸ் (Digital morphogenesis)
- இடிபாடு போன்ற கட்டமைப்பு (Deconstructive architecture)
- எதிர்கால கட்டடக்கலை (Futurist architecture)
- அதிநவீன கட்டடக்கலை
- நவீன கட்டடக்கலை
- சுவாரஸ்ய கட்டடக்கலை (Novelty architecture)
- (Post modern architecture)
- நுண் கட்டடக்கலை (Nano architecture)
# எங்கிருந்து வந்தது சதுரம் (புதிர்)

**எங்கிருந்து வந்தது ஒரு சதுரம்?** (*Missing Square puzzle*) என்பது ஒரு காட்சி மயக்க விளைவாகும் கணித வகுப்புக்களில் மாணவர்களுக்கு கேத்திர கணித உருக்களின் பண்புகளை தர்க்க ரீதியான சிந்தனை மூலம் விளங்கி கொள்ள பயன்படுத்தப்படுகின்ற ஒரு பிரசினமாகும். இங்கு இரண்டு செங்கோண முக்கோணங்கள், இரண்டு ஒழுங்கற்ற அறுகோணிகள் என நான்கு கேத்திர கணித உருக்கள் எடுத்துக் கொள்ளப்பட்டுள்ளன. இந்த நான்கு உருக்களையும் கொண்டு ஒரே அளவிலான (13 x 5) ஆனால் இரு வெவ்வேறு விதங்களில் இணைக்கப்பட்ட செங்கோண முக்கோணங்களாகத் தோற்றமளிக்கும் வடிவங்கள் ஒழுங்கமைக்கப்பட்டுள்ளன. ஆனால் அவற்றில் இரண்டாவதில் 1 x 1 எனும் ஒரு சதுரம் எஞ்சுகின்றது.
# எங்கிருந்து வந்தது சதுரம் (புதிர்)

## தீர்வு

இந்த புதிருக்கான தீர்வுக்கு அடிப்படையாக அமைவது யாதெனில் இரண்டு 13 x 5 'செங்கோண முக்கோணங்களும்' உண்மையில் முக்கோணங்கள் இல்லை. ஏனெனில் அவற்றின் செம்பக்கங்கள் நேர்கோடுகளாக இல்லாமல் வளைவாக உள்ளன. சுருக்கமாகச் சொல்வதானால் நமது கண்களிற்கு 13 x 5 முக்கோணத்தின் சாய்வு ஒரே சீரானதாக இருப்பதாகத் தோன்றினாலும் உண்மையில் 13 x 5 முக்கோணத்தின் சாய்வு ஒரே சீரானதாக இல்லை. ஒரு 13 x 5 முக்கோணமானது மேற்படி அளவுகளில் உருவாக்கப்பட முடியாது.  
நான்கு வடிவங்களின் (மஞ்சள், சிவப்பு, நீலம், பச்சை வண்ண வடிவங்கள்) உண்மையான மொத்தப் பரப்பு 32 சதுர அலகுகள்.  
- சிவப்புச் செங்கோண முக்கோணத்தின் பரப்பு = 1/2 x 8 x 3 = 12
- நீலச் செங்கோண முக்கோணத்தின் பரப்பு = 1/2 x 5 x 2 = 5
- மஞ்சள் வடிவின் பரப்பு = 7
- பச்சை வடிவின் பரப்பு = 8  
மொத்தப்பரப்பு = 12 + 5 + 7 + 8 = 32.  
ஆனால் நம் கண்களுக்கு 13 x 5 அளவில் செங்கோண முக்கோணமாகத் தோற்றமளிக்கும் வடிவின் பரப்பு:  
: <math>\textstyle{S=\frac{13\cdot5}{2}=32.5}</math> அலகுகள்.  
நீல நிற செங்கோண முக்கோணத்தின் பக்க விகிதம் 5:2 (=2.5:1),  
சிவப்பு நிற செங்கோண முக்கோணத்தின் பக்க விகிதம் 8:3 (≈2.667:1),  
இவ்விரண்டு விகிதங்களும் சமமில்லை.  
எனவே எடுத்துக்கொள்ளப்பட்ட நான்கு வடிவங்களைக் கொண்டு அமைக்கப்பட்ட இருவிதமான அமைப்புகளிலும் செங்கோண முக்கோணங்களாகத் தோன்றும் வடிவங்களின் செம்பக்கங்கள் நேர்கோடாக இல்லாமல் உண்மையில் வளைவுடன் அமைகிறது.  
இந்த வளைவின் அளவு கிட்டத்தட்ட ஒரு அலகில் 1/28 பங்காக (1.245364267°) இருக்கும். இதனால்தான் இந்த வளைவு கண்களுக்குத் தெரிவதில்லை.  
படத்திலிருந்து இருவிதமான அமைப்பிலும், நீல மற்றும் சிவப்பு செம்பக்கங்கள் இரண்டும் ஒன்றின் மேலாக (அல்லது கீழாக) மற்றது என அமைகிறன. இதனால் கிடைக்கும் மெல்லிய இணைகரத்தைப் படத்தில் காணலாம். இந்த இணைகரத்தின் பரப்பு சரியாக, இரண்டாவது அமைப்பில் காணாமற்போன சதுரத்தின் (ஒரு கட்டம்) பரப்புக்குச் சமமாக இருக்கும்.  
கணிதம் மற்றும் அறிவியல் எழுத்தாளரான *மார்ட்டின் கார்டனரின்* (அமெரிக்கா) கருத்துப்படி, 1953 இல் நியூயார்க் நகர பொழுதுபோக்கு மந்திரவாதியான *பால் கர்ரி* என்பவரால் இப்புதிர் கண்டறியப்பட்டது. எனினும் 16 ஆம் நூற்றாண்டின் தொடக்கத்திலேயே கூறிடல் முரண்பாடு அறியப்பட்டிருந்தது.  
இப்புதிரில் வரக்கூடிய முழு எண் அளவுகள் 2, 3, 5, 8, 13 பிபனாச்சி எண்கள். வேறு பல கூறிடல் புதிர்கள், ஃபிபனாச்சி எண்களின் எளிய பண்புகளின் அடிப்படையில் அமைந்துள்ளன.
# எங்கிருந்து வந்தது சதுரம் (புதிர்)

## ஒத்த புதிர்கள்

### புதிர்-1

மேலே தரப்பட்டதைப் போன்ற மற்றுமொரு புதிர் இது. நான்கு சர்வசம நாற்கரங்களையும் ஒரு சிறு சதுரத்தையும் கொண்டு அமைக்கப்பட்ட ஒரு பெரிய சதுரத்தைக் கொண்டுள்ளது. நாற்கரங்களை அவற்றின் மையங்களைப் பொறுத்து சுழற்ற அவை நான்கும் சேர்ந்து நடுவிலுள்ள சிறு சதுரத்தையும் சேர்த்து அடைத்துக் கொண்டது போலத் தோற்றமளிக்கின்றன. எனவே நடுவில் அமைந்திருந்த சிறிய சதுரம் காணாமல் போய்விட்ட மாதிரி ஒரு மாயத் தோற்றம் ஏற்படுகிறது.  
இதற்குக் காரணம் சுழற்சிக்கு முன்பும் பின்னரும் உள்ள பெரிய சதுரங்களின் பரப்பளவுகள் சமமாக உள்ளது போல் தோன்றினாலும், உண்மையில் சுழற்சிக்குப் பின் அமையும் பெரிய சதுரத்தின் பரப்பு முன்னதன் பரப்பைவிட சற்றே குறைவானதாக இருக்கும்.  
பெரிய சதுரத்தின் பக்கம் *a*, ஒவ்வொரு நாற்கரத்தின் எதிரெதிர் பக்கங்களுக்கு இடையேயுள்ள கோணம் *θ* எனில்:  
சுழற்சிக்கு முன்னும் பின்னும் உள்ள பெரிய சதுரங்களின் பரப்பளவுகளின் ஈவு sec<sup>2</sup>*θ* − 1. *θ* = 5° எனில், இதன் மதிப்புத் தோராயமாக 1.00765. எனவே இரு சதுரங்களின் பரப்பளவுகளுக்கு இடையேயுள்ள வித்தியாசம் 0.8% ஆக அமையும்.
# எங்கிருந்து வந்தது சதுரம் (புதிர்)

## ஒத்த புதிர்கள்

### புதிர்-2

முதலிலுள்ள சதுர அமைப்பின் சிறு பகுதிகளைக் கொண்டு, இரண்டு வெவ்வேறுவிதமாக வடிவங்கள் உருவாக்கப்படுகின்றன. அவற்றில் பெரியதாக உள்ள அமைப்பில் பகுதிகளுக்கு இடையேயுள்ள இடைவெளிகள், மூலச் சதுர அமைப்பின் இடைவெளிகளைவிட ஒரு அலகு சதுரப் பரப்பளவை அதிகமாகவும், இரண்டாவது அமைப்பில் ஒன்று குறைவாகவும் கொண்டுள்ளதே இப்புதிரின் முரண்பாடு.
# மாலொருபாகன்

**மாலொருபாகன்** அல்லது **ஹரிஹரன்**, என்பது சிவனும், விஷ்ணுவும் பாதிபாதியாக தோற்றமளிக்கும், அறுபத்து நான்கு மற்றும் இருபத்துநான்கு சிவத் திருவுருவங்களில் ஒன்றாகும். சைவ - வைணவ நெறிகளுக்கிடையிலான ஒற்றுமைக்கு இத்திருவுருவம் சான்றாகின்றது.இந்தத் திருவுருவத்தை "சங்கர நாராயணன்" , "கேசவார்த்த மூர்த்தம்" "அரியர்த்த மூர்த்தம்" என்றெல்லாம் அழைப்பதுண்டு.
# மாலொருபாகன்

## தோற்றம்

நாரயாணனும் ஓருடலாக இணைந்த சங்கரநாராயணன் திருக்கோலம், புதுமண்டபம், மதுரை]]
வலப்புறம் சிவனின் அம்சங்களும் இடப்புறம் திருமாலின் அம்சங்களும் இத்திருமேனியில் காணப்படும். வலப்புறம் வெண்ணிறம், வெண்ணிலா, வெண்ணீறு, உருத்திராக்கம், அஞ்சேல், மான் ஏந்திய கரங்கள் என்பன அலங்கரிக்க, இடப்புறம் கார்வண்ணம், மஞ்சளாடை, நகைகள், சங்கமும் கதையும் தாங்கிய திருக்கரங்கள் எனக் காணப்படும். எனினும், மாறுபட்ட வடிவங்கள் இந்தியாவெங்கணும் கிட்டுகின்றன.
# மாலொருபாகன்

## வரலாறு

மாலொருபாகன் வடிவத்துக்கான தோற்றம், குசாணர் காலத்திலேயே ஆரம்பித்துவிட்டது என்பதற்கு, சக்கரம் தாங்கிய சிவன் பொறிக்கப்பட்ட குசாணரின் பொற்காசைக் குறிப்பிடலாம். பிற்கால வட இந்திய, தென்னிந்திய ஆலயங்களிலெல்லாம் இம்மூர்த்தியின் சிற்பத்தைக் காணமுடிகின்றது.  
ஈசனின் மாலொருபாகன் பற்றி வாமன புராணம், லிங்க புராணம் முதலான பல புராணங்கள் குறிப்பிடுகின்றன. சைவ வழக்கில் தேவியின்ன் ஆண் வடிவே திருமால் எனவும் சிவனின் நான்கு சக்தியரில் திருமாலும் ஒருவரென்றும் சொல்லப்படுகின்றது. சிவனின் தேவி என்பதாலேயே, பசுமாசுர வதத்திலும், பாற்கடல் கடைந்தபோதும், தாருகாவன முனிவரின் செருக்கடக்கிய போதும், திருமால், மோகினி அவதாரம் எடுத்து, ஈசனின் தேவியாகத் தோன்றமுடிந்தது.
# மாலொருபாகன்

## கோயில்கள்

தமிழநாட்டின் சங்கரன் கோவிலில் அமைந்த சங்கரநாராயணன் கோவிலும், கர்நாடகத்தின் கரிகர் ஊரிலுள்ள ஹரிகரேசுவரர் கோயிலும் ஈசனின் இத்திருமூர்த்தத்துக்காக அமைக்கப்பட்டவை ஆகும். சென்னகேசவர் கோயில், பேளூர், மீனாட்சியம்மன் கோவில் போன்ற பழம்பெருமை வாய்ந்த இந்தியத் திருத்தலங்களிலெல்லாம் இம்மூர்த்தியின் சிற்பங்கள் உண்டு.
# மாலொருபாகன்

## மேலும் பார்க்க

- மாதொருபாகன்
- வைகுந்த கமலயா
# இடக்கை

**இடக்கை** என்பது கேரளாவின் பாரம்பரிய இசைக்கருவிகளில் ஒன்று. இக்கருவி ஒரு தோல் வாத்தியம் என்றாலும் கேரள இசையில் இது தாள வாத்தியமாக மட்டும் அல்லாமல் சுருதிக்காகவும் பயன்படுத்தப்பட்டு வருகிறது.  
பிற வாத்தியங்களுக்கு *இடையே* வாசிக்க பயன்படுத்தப்படுவதால் தான் இதற்கு *இடக்கை* என்று பெயர் சூட்டப்பட்டதாக கருதப்படுகிறது. கேரளாவில் பொதுவாக மாரார், பொதுவாள் போன்ற இனத்தார் இடக்கை வித்வான்களாக உள்ளனர். கோவில்களின் மூலஸ்தானத்தில் அல்லது கர்ப கிருகத்தில் பயன்படுத்தப்படும் அபூர்வமான இசைக்கருவிகளில் ஒன்று இடக்கை. இயக்கப்படாத காலத்தில் இக்கருவியை கருவறையின் முன்பகுதியல் தொங்கவிடப்பட வேண்டும் என்பது ஒரு நியதி ஆகும்.
# இடக்கை

## அமைப்பு

இடக்கை உடுக்கையை ஒத்தது. அதைவிட சற்று பெரிய அளவிலானதாக இருக்கும். இது பொதுவாக எட்டு அல்லது எட்டரை அங்குலம் நீளமுள்ளதாக இருக்கும். ரத்த சந்தனம், வரிக்கை பலா மரம் போன்ற மரங்களை பயன்படுத்தி இடக்கை தயாரிக்கப்படுகிறது. இக்கருவியின் நடுப்புறத்தைவிட, பக்கவாட்டில் உள்ள வளைய முகங்களின் விட்டம் அதிகமாக இருக்கும். இதன் விட்டம் நான்கு முதல் நான்கை அங்குலம் வரை இருக்கும். இதன் இரு வட்டப் பக்கங்களும் மாட்டுத் தோலால் முடப்பட்டிருக்கும். இடக்கையின் நடுப்பகுதியில் கட்டப்பட்டுள்ள கயிற்றை கையால் அழுத்தி, சிறிய வளைந்த கம்புகளை பயன்படுத்தி ஒலியை கட்டுப்படுத்தலாம். இடக்கை மீது கம்பளத்தாலான அறுபத்தி நான்கு நூல் உருண்டைகள் உள்ளன. இவை அறுபத்தி நான்கு கலைகளைக் குறிக்கும். இடக்கையின் இரு முகங்களில் ஒன்று ஜீவாத்மாவையும், ஒன்று பரமாத்மாவையும் குறிக்கும். வளையத்தில் உள்ள ஆறு ஓட்டைகள் ஆறு வேதங்களை குறிக்கிறது என்ற நம்பிக்கை உள்ளது.  
இடக்கையை தோளில் தொங்கவிட்டு இசைப்பர். இதை கூடியாட்டம், கதகளி, மோகினி ஆட்டம், கிருஷ்ணன் ஆட்டம் போன்ற நிகழ்த்துக் கலைகளில் இசைக்கபடுகிறது. இடக்கையை வலக் கையால் அடிப்பர். கதகளி ஆட்டத்தில் பெண் கதாபாத்திரம் வரும்போது இடகையை மட்டும் அடிப்பர், செண்டை இசைக்கப்படாது.
# இடக்கை

## வரலாறு

இடக்கை பழந்தமிழகத்தின் இசைக்கருவி என்கிறார் ஆய்வாளர் எஸ். எஸ். இராசகோபாலன். சிலப்பதிகாரத்தின் அரங்கேற்றுக் காதையில் வரும் குயிலுவ மக்கள் (130ஆவது வரி) என்பவர்களைப் பற்றி உரையாசிரியர் அடியார்க்கு நல்லார் குறிப்பிடும்போது, அவர்கள் இடக்கா முதலிய இசைக் கருவிகளை இசைப்பவர்கள் என்று குறிப்பிடுகிறார். மேலும் இதே காதையில் குறிப்பிடப்படும் ஆமந்திகை ( 143ஆம் வரி) என்ற இசைக்கருவிக்கு இடக்கை எனும் பொருள் கூறுகிறார்.
# ஜேக்கப் சகாயகுமார் அருணி

**ஜேக்கப்** என்ற **'ஜேக்கப் சகாயகுமார் அருணி** (சூன் 4, 1974 - நவம்பர் 4, 2012), சென்னையைச் சேர்ந்த வாலுவர் (சமையற் கலை நிபுணர்). ஆ. ப. ஜெ. அப்துல் கலாம் உள்ளிட்ட பலருக்கும் உணவு சமைத்துக் கொடுத்துள்ளார். பல்வேறு பெரிய உணவங்களுக்கும் தலைமை வாலுவராகப் இவர் நான்கு வயதில் தாய், மருத்துவர் விமலா அருணியிடமிருந்து இருந்து சமையற் பயிற்சி பெற்றதாகவும் பல்வேறு கருத்து நிகழ்கிறது.
இவர் மதுரை, அமெரிக்கன் கல்லூரியில் இயற்பியல் துறையில் பட்டம் பெற்றவர்.
# வரவு எட்டணா செலவு பத்தணா

**வரவு எட்டணா செலவு பத்தணா** 1994 ஆம் ஆண்டு வெளியான தமிழ்த் திரைப்படம்.
# வரவு எட்டணா செலவு பத்தணா

## வகை

குடும்பத் திரைப்படம் , சமூகத் திரைப்படம்
# வரவு எட்டணா செலவு பத்தணா

## கதை

எளிய நிலையில் உள்ள ஒரு குடும்பம் வரவுக்கு மீறிய ஆடம்பரமாக வாழ எண்ணித் தவறான வழியில் பணம் சம்பாதித்து பணக்கார வாழ்க்கை அடைகிறது. குடும்ப ஒற்றுமை குலைந்து துயரங்களுக்கு ஆளாகின்றனர். கணவன் தீய பழக்கங்களுக்கு ஆட்படுகின்றான். மக்களின் சாபங்கள் அக்குடும்பத்தைப் பாதிக்கிறது. இறுதியில் அக்குடும்பத்தினர் தம் தவறுகளை உணர்ந்து திருந்தி சிக்கன வாழ்வின் அருமையை உணர்கின்றனர். உழைத்துச் சேர்க்கும் பணமே நிலைக்கும், மற்றதெல்லாம் ஆபத்தைத் தான் விளைவிக்கும் என்னும் கருத்தை விளக்கும் குடும்பச்சித்திரம் இது.
# கூடி வாழ்ந்தால் கோடி நன்மை (2000 திரைப்படம்)

**கூடி வாழ்ந்தால் கோடி நன்மை** (Koodi Vazhnthal Kodi Nanmai) 2000 ஆம் ஆண்டு வெளியான தமிழ்த் திரைப்படம். இத்திரைப்படத்தை வி.சேகர் எழுதி, இயக்கினார். இத்திரைப்படத்தில்நாசர், குஷ்பூ, கரண், ரோஜா, விவேக், வடிவேலு, கோவை சரளா மற்றும் பலர் நடித்துள்ளனர். 2000 சூலை 15 அன்று வெளியான இப்படத்திற்கு இசை அமைத்தவர் தேவா ஆவார்.
# கூடி வாழ்ந்தால் கோடி நன்மை (2000 திரைப்படம்)

## நடிகர்கள்

- நாசர் - தங்கராஜ்
- குஷ்பூ - மீனாக்ஷி
- கரண் - சிவராமன்
- ரோஜா - தமிழ்ச்செல்வி
- விவேக் - தண்டபாணி
- வடிவேலு - பாக்சர் கிருஷ்ணன்
- கோவை சரளா - கனகவல்லி
- தியாகு - வீரபாண்டி
- கவிதா - பத்மா
- விஜயகுமார் - வள்ளுவர்தாசன்
- சூர்யகாந்த் - எதிர்க்கட்சி உறுப்பினர்
- பாண்டி - பாக்சர் கிருஷ்ணனின் மகன்
- போண்டா மணி - பாக்சர் கிருஷ்ணனின் உதவியாள்
- கனேஷ்கர் - பாக்சர் கிருஷ்ணனின் உதவியாள்
- ரமேஷ் கண்ணா - ரமேஷ்
# கூடி வாழ்ந்தால் கோடி நன்மை (2000 திரைப்படம்)

## கதைச்சுருக்கம்

நடுத்தர வர்க்கத்தை சேர்ந்த தங்கராஜ் (நாசர் (நடிகர்)) அவரது மனைவி மீனாட்சி (குஷ்பூ) மற்றும் மகள் பத்மா (கவிதா) ஆவர். தங்கராஜின் தம்பி பாக்ஸர் கிருஷ்ணன் (வடிவேலு (நடிகர்)) அரசியலில் பகல் கனவு காணும் ஒரு பொறுப்பற்ற ஆசாமி. கிருஷ்ணனின் மனைவி கனகவல்லி (கோவை சரளா) . நன்கு படித்த மற்றொரு தம்பியான சிவராமனும் (கரண்) தங்கராஜும், வள்ளுவதாசனின் (விஜயகுமார்) சொந்த நிறுவனத்தில் வேலை செய்து வருகிறார்கள்.  
இவர்கள் அனைவரும் கூட்டுக்குடும்பமாக ஒரே வீட்டில் வாழ்ந்து வருகிறார்கள். சிவராமனை தன் சொந்த பிள்ளையை போலவே வளர்த்தனர். சிவராமன் நன்கு வருமானம் பெறுவதால், அக்குடுன்பத்தின் பொருளாதார நிலை உயர்ந்தது. சிவராமனின் குணத்தையும், கூட்டுகுடும்பத்தையும் பார்த்து வள்ளுவர்தாசன் தனது மகளான தமிழ்ச்செல்வியை (ரோஜா) சிவராமனுக்கு மணமுடித்து வைக்கிறார்.  
பணக்கார வீட்டை சேர்ந்தவளாக இருந்தாலும் கனிவுடனும் பணிவுடனும் நடந்துகொள்கிறாள் தமிழ்செல்வி. அதேசமயம், தான் அதிகம் வருமானம் ஈட்டுவதால் வீட்டில் இருக்கும் அனைவரும் தன் பேச்சை கேட்கவேண்டும் என்று நினைக்கிறான் சிவராமன். கிருஷ்ணன் வேலையில்லாமல் அரசியல் பகல் கனவு காணுவதால், இவர்களுக்கிடையே அவ்வப்பொழுது வாக்குவாதம் நடக்கிறது.  
தங்கராஜின் வீட்டருகில் இருக்கும் தண்டபாணி (விவேக்) பத்மாவை விருப்புவது தெரியவந்து, மணமுடிக்க நினைக்கிறார் தங்கராஜ். ஆனால், தண்டபாணியின் தந்தையோ மிகவும் அதிக வரதட்சணை கேட்கிறார். எப்படியும் சிவராமன் பணத்தை கொடுப்பான் என்று எண்ணி தங்கராஜ் ஒப்புக்கொள்கிறார். ஆனால், பணம் தர சிவராமன் மறுக்க, குடும்பத்தில் பிரச்சனைகள் வெடிக்கின்றன. சிவராமனின் நோக்கம் முழுவதும் பணத்தை நோக்கியே இருப்பதாக எண்ணிய மீனாட்சியும், சிவராமனும் வீட்டைவிட்டு வெளியிருக்கிறார்கள்.  
கூட்டுககுடும்பம் சிதறியதால், அதை இணைக்க முயல்கிறாள் தமிழ்செல்வி. தண்டபாணிக்கும் பத்மாவிற்கும் திருமணம் ஆனதா? சிவராமன் பணம் கொடுத்தானா? உடைந்த குடும்பம் ஒன்று சேர்ந்ததா? என்ற கேள்விகளுக்கு விடை காணுதலே மீதி கதையாகும்.
# கூடி வாழ்ந்தால் கோடி நன்மை (2000 திரைப்படம்)

## இசை

இந்த திரைப்படத்தின் இசையமைப்பாளர் தேவா (இசையமைப்பாளர்) ஆவார். முத்துலிங்கம், காளிதாசன், காமகோடியன் மற்றும் பழனி பாரதி இப்படத்தின் பாடல்களை எழுதினர்.
| 1 | கூடி வாழ்ந்தால் கோடி | எஸ். பி. பாலசுப்பிரமணியம், சித்ரா | 5:08 |  |
| --- | --- | --- | --- | --- |
| 2 | எங்க வீடு கல்யாணம் | எஸ். பி. பாலசுப்பிரமணியம், சித்ரா | 5:07 |  |
| 3 | எங்கள் தமிழ் செல்வி | சித்ரா | 4:55 |  |
| 4 | ஹாப்பி 2000 | மனோ | 4:57 |  |
| 5 | சிங்கார சென்னையிலே | தேவா | 5:10 | } |
# கூடி வாழ்ந்தால் கோடி நன்மை (2000 திரைப்படம்)

## விமர்சனங்கள்

*இந்து.காம் எஸ்.ஆர்.அசோக்குமார்* "படத்தின் துவக்கம் பிரகாசமாகவே இருந்தாலும், இரண்டாம் பகுதி சுமாராகவே இருந்தது" என விமர்சனம் செய்தார்.
# விரலுக்கேத்த வீக்கம்

**விரலுக்கேத்த வீக்கம்** (*Viralukketha Veekkam*) 1999 ஆம் ஆண்டு வெளியான தமிழ்த் திரைப்படம். இசையமைப்பாளர் தேவா இத்திரைப்படத்திற்கு இசையமைத்திருந்தார். வி.சேகர் படத்தை இயக்கியிருந்தார்.
# விரலுக்கேத்த வீக்கம்

## வகை

குடும்பத் திரைப்படம்
# விரலுக்கேத்த வீக்கம்

## கதை

ஒரே நிறுவனத்தில் வேலை செய்யும் மூன்று நண்பர்கள், ஆடம்பர விரும்பிகளாக , ஊதாரித்தனமாக செலவழிப்பவர்களாக இருக்கிறார்கள். கடன் வாங்கியும் , பொய் சொல்லியும் செலவு செய்கிறார்கள். கடன் தொல்லை பொறுக்க முடியாத அந்த நண்பர்களின் மனைவிமார் மூவரும் தங்கள் கணவர் பேச்சை மீறி வேலைக்குச் செல்கிறார்கள். நண்பர்களின் பணித்திறன் இன்மையால் நிறுவனத்திலும் வேலை போகிறது. தங்கள் மனைவிகளைத் தங்கள் கட்டுப்பாடில் கொண்டு வர என்ன முயற்சி செய்யலாம் என்று போராடுகிறார்கள் அந்த நண்பர்கள். ஆடம்பர ஆசைகளை உதறிவிட்டு இருக்கும் தகுதிக்கேற்ப சிக்கனமாய் இருந்தாலே வாழ்வு சிறக்கும் என்பதை நகைச்சுவையுடன் விளக்கும் குடும்பச்சித்திரம் இது.
# ஸ்ரீவில்லிபுத்தூர் பால்கோவா

ஸ்ரீவில்லிபுத்தூர் பால்கோவா மிகவும் பிரசித்தி பெற்ற ஸ்ரீ ஆண்டாள் கோவில் அமைந்துள்ள ஊரில் கிடைக்கும் ஒரு இனிப்புப் பலகாரம். இதன் தனிச்சிறப்பு இதன் சுவையேயாகும். இங்குள்ள பசுக்களின் பால் தரும் ருசி இந்த இனிப்பின் தரத்தை உயர்த்துகிறது. மேற்குத்தொடர்ச்சி மலையின் அடிவாரத்தில் இவ்வூர் அமைந்துள்ளதால் இவ்வூரின் பசுக்களின் பால் சுவைமிக்கதாக இருக்கலாம்.  
பால்கோவா இங்குள்ள கூட்டுறவு பால் பண்ணையின் மூலம் உற்பத்தி செய்யப்பட்டு, இந்தியாவின் பிற மாநிலங்களுக்கு அனுப்பப்பட்டு வருகிறது. மேலும்,வெளிநாடுகளுக்கும் ஏற்றுமதி செய்யப்படுகிறது.
# செகராசசேகரப் பிள்ளையார் கோயில்

**செகராசசேகரப் பிள்ளையார் கோயில்** இலங்கையின் வட பகுதியில், யாழ்ப்பாண நகரத்துக்கு அண்மையில் உள்ள இணுவில் என்னும் ஊரில் அமைந்துள்ள ஒர் கோயில். 13 ஆம் நூற்றாண்டு முதல் 1620 ஆம் ஆண்டு வரை யாழ்ப்பாண இராச்சியத்தை ஆண்ட ஆரியச் சக்கரவர்த்தி வம்சத்து அரசர்களின் சிம்மாசனப் பெயர்களில் ஒன்றான "செகராசசேகரன்" என்னும் பெயரைத் தழுவிய பெயர் கொண்ட இக் கோயில், தொடக்கத்தில் அக்கால மன்னர்களில் ஒருவரால் கட்டப்பட்டதாக நம்பப்படுகிறது. இக் கோயிலுக்குப் **பருத்தியடைப்புப் பிள்ளையார் கோயில்** என்ற பெயரும் வழங்கி வருகிறது.
# செகராசசேகரப் பிள்ளையார் கோயில்

## வரலாறு

செகராசசேகர மன்னனால் கட்டப்பட்டதாகக் கருதப்படும் இக்கோவில், யாழ்ப்பாண இராச்சியத் தொடக்க காலத்தில் இணுவில் பகுதித் தலைவனான பேராயிரவரும், அவர் வழிவந்தவர்களும் வழிபாடாற்றி வந்ததாகத் தெரிகிறது. தற்போதும் அவர்கள் வழிவந்தவர்களே கோயிலை பராமரிப்பவர்களாகவும் அவர்களது பரம்பரையினரே அக்கோயிலை அண்ட வசிப்பவர்களாகவும் காணப்படுகின்றனர்  
1620 ஆம் ஆண்டு யாழ்ப்பாணத்தைக் கைப்பற்றிய போத்துக்கேயர் அங்கிருந்த எல்லா இந்துக் கோயில்களையும் இடித்துவிட்டனர். அப்போது யாழ்ப்பாண மன்னர்கள் கட்டுவித்த செகராசசேகரப் பிள்ளையார் கோவிலும் அழிந்துவிட்டது. ஏறத்தாழ இரண்டரை நூற்றாண்டுகள் கழிந்த பின்னர் இலங்கையைப் பிரித்தானியர் ஆண்ட காலத்தில் இக் கோயில் மீளக் கட்டப்பட்டது. சென்ற நூற்றாண்டுத் தொடக்கத்தில் சிறிய அளவிலான சாந்துக் கட்டிடமாக இருந்த இக் கோயில் இப்போது பொழிகற்களால் கட்டப்பட்ட அர்த்த மண்டபம், மகா மண்டபம், வசந்த மண்டபம் என்பவற்றை உள்ளடக்கியதாக அமைந்துள்ளது.
# செகராசசேகரப் பிள்ளையார் கோயில்

## பாடல்கள்

செகராசசேகரப் பிள்ளையார் மேல் வித்துவான் இ. திருநாவுக்கரசு ஒரு திருவூஞ்சற் பதிகம் ஒன்றைப் பாடியுள்ளார்.
# நான் பெத்த மகனே

**நான் பெத்த மகனே** (*Naan Petha Magane*) 1995 ஆம் ஆண்டு வெளியான தமிழ்த் திரைப்படம்.
# நான் பெத்த மகனே

## வகை

குடும்பப்படம்
# நான் பெத்த மகனே

## கதை

ரவி (நிழல்கள் ரவி) ஆண்டாள் என்னும் பெண்மணியின் (மனோரமா) ஒரே மகன். ஆண்டாள் ரவியின் வாழ்க்கை மீது மிகவும் அக்கறை கொண்டு இருப்பவர். அவர் தனது மகனுக்குத் திருமணம் செய்விக்க நல்ல குணம், அம்சம் மற்றும் சாதுவான பெண்ணைத் தேடுகிறார். ஏனென்றால் ரவிக்கு வரப்போகும் மனைவி சாதுவாக இல்லாவிட்டால், அவள் அவனைக் கட்டுப்பாடு விதித்தோ, அச்சுறுத்தல் செய்தோ தன்னிடம் இருந்து பிரித்து விடுவாள் என்ற பயம் அவருக்கு இருக்கிறது. அவர் சாந்தமான வேலைக்காரி உமா மகேஸ்வரி (ஊர்வசி) என்ற பெண்ணைத் தேடிப்பிடித்து தனது மகன் ரவிக்குத் திருமணம் செய்கிறார். எப்பொழுதும் அவர்கள் வீட்டில் ஆண்டாள் அம்மாவின் அதிகாரமே ஆதிக்கம் செலுத்துகிறது. உமா தன் மனதை வெளிக்காட்டத் தொடங்கும் போது, ஆண்டாள் தனது கண்டிப்பைக் கட்டுகிறார். திடீர் என்று உமா தற்கொலை செய்கிறாள். அவளது தற்கொலைக்கு ஆண்டாள் தான் காரணம் என்று கைது செய்யபடுகிறார். ஆனால் உண்மையில் தான் எதுவும் உமாவைச் செய்யவில்லை என்று ஆண்டாள் கூறுவதை ரவி கூட நம்பவில்லை. உண்மையான காரணம் வெளிப்படுவதும், அவர் குற்றவாளியில்லையென இறுதியில் நீதிமன்றத்தால் விடுதலை செய்யப்படுவதும் எவ்வாறு என்று தாய் தனது மகன் மேல் கொண்ட அதீத பாசத்தைக் காட்டும் திரைச் சித்திரம் இது.
# காலம் மாறிப்போச்சு (1996 திரைப்படம்)

**காலம் மாறிப் போச்சு ** (*Kaalam Maari Pochu*) (1996 film)1996 ஆம் ஆண்டு ஏப்ரல் மாதம் 13 ஆம் தேதியன்று வெளியான தமிழ்த் திரைப்படம் ஆகும். இசையமைப்பாளர் தேவா இப்படத்திற்கு இசைமைத்தார்.
# காலம் மாறிப்போச்சு (1996 திரைப்படம்)

## வகை

குடும்பத் திரைப்படம், சமூகத் திரைப்படம்
# காலம் மாறிப்போச்சு (1996 திரைப்படம்)

## கதை

நான்கு பெண்கள் பெற்ற தகப்பனார் அம்மூன்று பெண்களையும் சுமையாகவும் செலவாகவும் கருதுகிறார். தான் பெற்ற ஒரே மகன்தான் தனது ஆஸ்திக்குரிய ஒரே வாரிசு என்று வாழ்கிறார். தனது பெண்களுக்கு விருப்பமில்லாத மணமகன்களை அவர்களுக்கு மணமுடித்து வைக்கிறார். துளி கூட தனது விருப்பத்திற்கு மதிப்பில்லாமல் தந்தை மணமுடித்த விரக்தியில் புகுந்த வீடு செல்கின்றனர் அப்பெண்கள். சொந்த தொழில் செய்வதற்காக மாமனாரிடம் கடன் பெற்று வர அப்பெண்களை கட்டாயப் படுத்துகிறார்கள் அவர்களின் கணவன்மார். தந்தையோ திருமணத்தோடு தனது பொறுப்பு முடிந்தது என்று மகன் பெயரில் தனது சொத்துகளை எழுதி வைக்கிறார். வசதியான வீட்டுப் பெண்ணைத் தேடி மணமுடித்தும் வைக்கிறார். அவனோ தனது தங்கையின் திருமணத்துக்குக் கூட பணம் தர மறுத்து தந்தையை வீட்டை விட்டே துரத்துகிறான். நடுத்தெருவில் நிற்கும் மாமனாரின் கௌரவத்தைக் காக்க திருமணம் நடத்தித்தர உதவுகிறார்கள் பெண்களும் அவரின் மாப்பிள்ளைகளும். பெண் குழந்தை ஆண் குழந்தை என்று பேதம் பாராட்டிய தந்தை மனம் மாறுகிறார். ஆணும் பெண்ணும் சமம், இரு குழந்தைகளையும் சமமாக நடத்த வேண்டும் என்று பெற்றோருக்குச் செய்தி சொல்லும் திரைச்சித்திரம் இது.
# வடிவுக்கரசி

***வடிவுக்கரசி*** (*Vadivukkarasi*, பிறப்பு: சூலை 7, 1962) ஒரு திரைப்பட மற்றும் தொலைக்காட்சி நடிகை ஆவார். இவர் தமிழ், தெலுங்கு, கன்னடம் மற்றும் மலையாளம் மொழிகளில் 350 க்கும் மேற்பட்ட திரைப்படங்களில் மற்றும் 10 தொலைக்காட்சித் தொடர்களில் நடித்துள்ளார்.
# வடிவுக்கரசி

## தொழில் வாழ்க்கை

இவர் நடித்த முதல் தமிழ்த் திரைப்படம் *கன்னிப்பருவத்திலே*. இத்திரைப்படத்தில் இவர் நடிகர் ராஜேஷுடன் கதாநாயகியாக அறிமுகமானார். இவர் தொடக்கக் காலங்களில் கதாநாயகியாகவும், பின்னர் முன்னணி நடிகர்கள் பலருடனும் தாய், சகோதரி போன்ற கதாபாத்திரங்களும் ஏற்று நடித்திருக்கிறார். மேலும், சில திரைப்படங்களில் எதிர்மறையான பாத்திரங்களும் ஏற்று நடித்து உள்ளார். *மந்த்ராலயா ஆர்ட்ஸ்* என்னும் தயாரிப்பு நிறுவனம் மூலம் *அன்னை என் தெய்வம்* என்னும் திரைப்படத்தைத் தயாரித்தார். இவர் முன்னாள் இயக்குநர் ஏ. பி. நாகராஜனின் உறவினர் ஆவார்.
# வடிவுக்கரசி

## தொழில் வாழ்க்கை

### பின்னணிக் குரல் கலைஞராக

| நடிகை | திரைப்படம் | மொழி |
| --- | --- | --- |
| வாணிஸ்ரீ | *போக்கிரிப் பொண்ணு* | தமிழ் (மொழிமாற்றுப்படம்) |
| *வாலிபன்* |  |  |
| *பாம்பே காதலி* |  |  |
| இலட்சுமி | *என் பொண்டாட்டி கலெக்டர்* |  |
| *ரௌடி பாஸ்* |  |  |
| அஷ்வினி | இந்திரா | தமிழ் |
| கே. பி. ஏ. சி. இலலிதா | *அலைபாயுதே* |  |
| *கிரீடம்* |  |  |
| சேதுலட்சுமி | *36 வயதினிலே* | } |
# கழிவுத்தொகுதி

**கழிவுத்தொகுதி** (Excretory system) எனப்படுவது உயிரினங்களின் உடலில் இருந்து தேவையற்றதாகவும், மேலதிகமானதாகவும் கருதப்படும் பொருட்களை வெளியேற்றும் ஒரு உயிரியல் தொழிற்பாட்டிற்கான உடல் உறுப்புக்களின் தொகுதியாகும். இந்தத் தொகுதி உடலில் ஒரு சீரான சமநிலையைப் பேண உதவும். அனுசேபச் செயன்முறையின் போது உற்பத்தி செய்யப்படும் கழிவுப்பதார்த்தங்கள் உடலிலிருந்து அகற்றப்படுதல் **கழிவகற்றல்** எனப்படும்.  
பொதுவாக உடலில் இருந்து கழிவுகளை வெளியேற்றும் அனைத்து உடல் உறுப்புக்களும் கழிவுத்தொகுதியினுள் அடங்குமாயினும், சிறுநீர்த்தொகுதியே மிக முக்கியமான கழிவுத்தொகுதியாகக் கருதப்படுகின்றது. இதனால், சிலசமயம் சிறுநீர்த் தொகுதியையே கழிவுத்தொகுதி எனவும் அழைப்பதுண்டு.  
வளர்சிதைமாற்றத்தில் உருவாகும் கழிவுப் பொருட்கள், வேறும் உடலிற்குத் தேவையற்ற, அல்லது மேலதிகமான திண்ம நீர்ம, வளிமப் பொருட்கள் அனைத்தும் உடலில் இருந்து வெளியேற்றப்படுவதற்கு இந்த கழிவுத்தொகுதி உதவுகின்றது. உடலின் அனைத்து உறுப்புக்களும் வளர்சிதைமாற்றத் தொழிற்பாட்டில் பங்குகொண்டாலும், கழிவுகளை வெளியேற்றுவதில் பங்களிக்கும் உறுப்புக்களே கழிவுத் தொகுதியில் இணைக்கப்படுகின்றன.
# கழிவுத்தொகுதி

## கழிவுத்தொகுதி உறுப்புக்கள்

உடலின் உள்ளே உருவாகும் கழிவுகள் உடலில் இருந்து வெளியேற்றப்படாவிட்டால், அவை உடலுக்கு நச்சுப்பொருளாக மாறி உடல்நிலையைப் பாதிக்கவோ, அல்லது மிக அதிகளவில் கழிவுகள் தேங்கினால் இறப்பை ஏற்படுத்தவோ கூடும்.
# கழிவுத்தொகுதி

## கழிவுத்தொகுதி உறுப்புக்கள்

### சிறுநீர்த்தொகுதி உறுப்புக்கள்

முக்கியமான கழிவுத்தொகுதி உறுப்புக்களாக சிறுநீர்த்தொகுதியின் உறுப்புக்களே கருதப்படுகின்றன. பெரிய மூலக்கூறுகளான புரதங்கள் வளர்சிதைமாற்றத்துக்கு உட்படும்போது யூரியா என்னும் கழிவுப்பொருளை முக்கிய பக்கவிளைவுப் பொருளாகத் தருகின்றது. யூரியா, மற்றும் உடலில் உள்ள மேலதிக நீர், வேறும் சில கழிவுப் பொருட்கள் சேர்ந்து சிறுநீராக வெளியேற சிறுநீரகமும் அதனுடனிணைந்து தொழிற்படும் ஏனைய உறுப்புக்களும் உதவுகின்றன.
# கழிவுத்தொகுதி

## கழிவுத்தொகுதி உறுப்புக்கள்

### சுவாசத்தொகுதி உறுப்புக்கள்

வெளிமூச்செறிதலின்போது, உடலில் இருந்து காபனீரொக்சைட்டு, நீராவி போன்ற பொருட்கள் வெளியேற்றப்படுவதனால், சுவாசத் தொகுதியில் உள்ள நுரையீரலும், அதனோடிணைந்த ஏனைய உறுப்புக்களும் கழிவுத்தொகுதியில் பங்கெடுக்கின்றன.
# கழிவுத்தொகுதி

## கழிவுத்தொகுதி உறுப்புக்கள்

### சமிபாட்டுத் தொகுதி

உடலில் உணவுப் பொருட்கள் சமிபாட்டுக்கு உட்படும்போது, சமிபாடடையாத கழிவுப் பொருட்கள் திண்மக் கழிவான மலமாக சமிபாட்டுத் தொகுதியின் முடிவில் உள்ள உறுப்பான குதத்தினூடாக மலம் கழித்தல் செயல்முறை மூலம் வெளியேற்றப்படும்.
# கழிவுத்தொகுதி

## கழிவுத்தொகுதி உறுப்புக்கள்

### தோல்

உடலின் வெளிப்புறமாக இருக்கும் தோலும் கழிவுத்தொகுதியின் ஒரு அங்கமாகும். தோலினூடாக வெளியேற்றப்படும் வியர்வையும் கழிவுப் பொருட்களான மேலதிக நீர், சிறிய அளவிலான யூரியா, மற்றும் சில உப்புக்களைக் கழிவாகக் கொண்டிருக்கும்.
# ஜேக்கப்

**ஜேக்கப்** (*Jacob*) அல்லது **யாக்கோபு** என்ற பெயரில் உள்ள கட்டுரைகள்:  
;விவிலிய நபர்கள்:  
- யாக்கோபு
- செபதேயுவின் மகன் யாக்கோபு
- அல்பேயுவின் மகன் யாக்கோபு  
;ஏனையோர்:  
- யாக்கோபு சூமா, தென்னாப்பிரிக்கத் தலைவர்
- ஜேக்கப் சகாயகுமார் அருணி, சமையல்கலை நிபுணர்
- பொ. ஜேக்கப், மலேசிய எழுத்தாளர்
- யாக்குப் கோலாசு, பெலருசிய எழுத்தாளர்
- யாக்கூப் அசன் சேத், தமிழக அரசியல்வாதி
- யாக்கூப் வொன் கிட்டன்சுடேன், இலங்கையின் ஆளுனர்  
;வேறு:  
- யாக்கோபு (நூல்)
# இறைச்சி (இலக்கணம்)

அகப்பொருள் பாகுபாடு புணர்ச்சி, ஆற்றியிருத்தல், ஊடல், இரங்கல், பிரிதல் என்னும் ஆண் பெண் உறவுகளை (உரிப்பொருளை) மையமாகக் கொண்டது. இதற்கு முதற்பொருளும், கருப்பொருளும் துணையாக அமையும். இவற்றை ஐந்திணை என்பர்.  
இவற்றில் இறைச்சி என்பது கருப்பொருள். கரு வளரும் பொருள். இறைச்சி அழுகும் பொருள். கரு உயிரோட்டம் உள்ளது. இறைச்சி உயிரோட்டம் இல்லாதது. பாட்டில் சொல்லப்படும் கருப்பொருள்களிலிருந்து பாட்டால் சொல்லப்படும் பொருளை உய்த்துணர்ந்து கொள்வதை இலக்கண நூலார் இறைச்சி எனக் குறிப்பிடுகின்றனர்.  
தொல்காப்பியத்தில் சில நூற்பாக்கள் இதனைத் தெளிவுபடுத்துகின்றன.
# இறைச்சி (இலக்கணம்)

## விளக்கம்

### உட்பொருளைப் புறத்தே காட்டல்

- இறைச்சியானது உரிப்பொருளைப் புறத்தே காட்டும்.
நிலத்தினும் பெரிதே வானினும் உயர்ந்தன்று  
நீரினும் ஆர் அளவு இன்றே சாரல்  
கருங்காற் குறிஞ்சிப் பூக்கொண்டு  
பெருந்தேன் இறைக்கும் நாடனொடு நட்பே  
:இந்தப் பாடலில் **குறிஞ்சிப் பூவில் உள்ள தேன் இறைக்கப்படுவதாகக்** கூறப்பட்டுள்ளது. தலைவியின் தேனைத் தலைவன் இறைத்தான் (கிணற்றில் தண்ணீர் இறைப்பது போல மொண்டுகொண்டான்) என்னும் புணர்தல் உரிப்பொருள் புறத்தே காட்டப்பட்டுள்ளது.
# இறைச்சி (இலக்கணம்)

## விளக்கம்

### உள்ளக் கிடக்கை காட்டல்

- இறைச்சியால் வேறு பொருளையும் உணர்ந்துகொள்ளலாம்.  
ஒன்றேன் அல்லென் ஒன்றுவென் குன்றத்து  
பொருகளிறு மிதித்த நெரிதாள் வேங்கை  
குறவர் மகளிர் கூந்தற் கொய்மார்  
நின்றுகொய மலரும் நாடனொடு  
ஒன்றேன் தோழி ஒன்றினானே.
:இந்தப் பாடலில் **போரிட்டுக்கொள்ளும் இரண்டு யானைகள் மிதித்த வேங்கைமரம்** இறைச்சிப் பொருளாகக் காட்டப்பட்டுள்ளது. இதில் வேங்கை மரத்தைத் தலைவி என்று கொண்டு காணவேண்டும். தலைவன் புணர்ச்சிக்காக அவளை மிதிக்கிறான். தாய் காப்புக்குள் வைத்து அவளை மிதிக்கிறாள். திருமணந்தான் இதற்குத் தீர்வு. முன்பு திருமணம் என்னும் வேங்கைப்பூவை மரத்தில் ஏறிப் பறிக்க வேண்டிய நிலை இருந்தது. இப்போது இருவரும் மிதிப்பதால் அது நிலத்தில் நின்றுகொண்டே பறிக்கும் எளிய நிலைக்கு வந்துவிட்டது. தலைவன், தலைவி, தாய் மூவரும் திருமணத்தை நாடுகின்றனர். இந்த உள்ளக் கிடக்கை இதன் இறைச்சிப் பொருளால் கொள்ளக் கிடக்கின்றது.
# இறைச்சி (இலக்கணம்)

## விளக்கம்

### அன்பின்மையில் அன்பைக் காட்டல்

- இறைச்சிப்பொருளால் அன்பின்மையோடு அன்புடைமையையும் இணைத்துச் சொல்லமுடியும்.  
அடிதாங்கும் அளவின்றி அழல் அன்ன வெம்மையால்  
கடியவே கனங்குழாய் காடு என்றார் அக் காட்டுள்  
துடியடிக் கயந்தலை கலக்கிய சின்னீரை  
மிடி ஊட்டிப் பின் உண்ணும் களிறு எனவும் உரைத்தனரே
:இந்தப் பாட்டில் **தீப் போல் பொடி சுடும் காடு, குட்டியானை, ஆண்யானை, பெண்யானை, கலங்கர் நீர்** ஆகியவை இறைச்சிப் பொருள்கள். காடு அழல் அன்ன வெம்மை என்றும், அக்காட்டில் குட்டியானை கலக்கிக் கொஞ்சமாக இருக்கும் நீரை, பொண்யானைக்கு முதலில் ஊட்டிவிட்டு ஆண்யானை பின்னர் உண்ணும் என்றும் கூறப்பட்டிருப்பது இறைச்சிப் பொருள் விளக்கங்கள். தலைவன் ஆண்யானை போலத் தன்னைக் காப்பாற்றுவான் என்று சொல்லித், தலைவி தலைவனுடன் உடன்போக்கு மேற்கொள்ள விரும்புகிறாள். பொடி சுடும் காடு என்பதில் தலைவன் தலைவியை அழைத்துச் செல்ல விரும்பாத அன்பின்மை காணப்படுகிறது. கலங்கல் நீர் என்பதும் அன்பின்மை. எனினும் ஆண்யானை ஊட்டுவதைக் குறிப்பிடும்போது அன்புடைமை வெளிப்படுகிறது.
# த. நமசிவாயம்

**தம்பிப்பிள்ளை நமசிவாயம்** ஈழத்துத் திரைப்பட நடிகர். **ஜெயகாந்த்** என்ற பெயரில் நடித்தவர். புலம் பெயர்ந்து சுவிட்சர்லாந்தில் வாழும் இவர் அந்நாட்டின் இலவுசான் மாநகரசபை உறுப்பினராக உள்ளார்.  
யாழ்ப்பாணம் அச்சுவேலியைப் பிறப்பிடமாகக் கொண்ட நமசிவாயம் சிறுவயது முதலே திரைப்பட ஆர்வம் கொண்டிருந்தவர். 'பாராவழலு' என்ற சிங்களத் திரைப்படத்தில் நடித்தபோது தனது பெயரினை, ‘ஜெயகாந்த்’ என்று வைத்துக் கொண்டார். ஈழத்தில் தயாரான குத்துவிளக்கு தமிழ்த்திரைப்படத்தில் ‘சோமு’ என்ற முக்கிய பாத்திரத்தில் நடித்தவர்
# தொல்காப்பியம் பொருளியல் செய்திகள்

பொருளியல் என்பது தொல்காப்பியம் பொருளதிகாரத்தில் ஐந்தாவதாக வரும் ஓர் இயல். இதற்கு முன் சொல்லப்பட்ட நான்கு இயல்களுக்கும், பின் சொல்லப்போகும் நான்கு இயல்களுக்கும் பொதுவான செய்திகள் இதில் கூறப்பட்டுள்ளன. பாட்டின் உட்பொருளை இவ்வாறு உணர்ந்துகொள்ள வேண்டும் என்பதற்கான விளக்கங்களும் இதில் உள்ளன. இதனை ஒழிபியல் என்று எடுத்துக்கொண்டாலும் பொருந்தும் என்று இளம்பூரணர் தெரிவிக்கிறார்.
# தொல்காப்பியம் பொருளியல் செய்திகள்

## செய்திகள்

### தொகுப்பு 1

- பொருள் உரைக்கும்போது பாடலில் உள்ள சொல்லிசைவைப் பிரித்துச் சொன்னாலும் பொருளிசைவு பிரியாதிருக்க வேண்டும். கொண்டுகூட்டிச் சொல்லலாம்.
- நோயும் இன்பமும் வாழ்வில் வரும். எட்டு வகை மெய்ப்பாடுகளால் அவை வெளிப்படும். அப்போது பிறவும், பிறரும் தம்மைப்போல் உறுப்பும், நினைவும், செயல்பாடும் உடையனவாகக் கருதி அவற்றோடு உள்ளத்தாலும், மொழியாலும் பேசுதல் உண்டு.
- கனவிலும் இச்செயல்கள் நிகழும்
- அகத்திணை மாந்தர்களில் மகளை அவளது காதலனுடன் அனுப்பிவைத்த காலத்தில் தாய்க்கும் இவை நிகழும்.
- அகத்திணை மாந்தர்களில் தலைவி, தோழி, நற்றாய், செவிலி ஆகிய நால்வரும் பாலால் (பிறப்பால்) கெழுமியவர்கள் (இணைந்தவர்கள்) இவர்களுக்கும் இவை நிகழும். நண்பர்களுக்கு இப்படிப்பட்ட உணர்வுகள் வருவதில்லை. இவர்கள் நால்வரிடமும் ஒத்த உயிரோட்டம், நாணம், மடம் கொளுத்தக் கொண்டு கொண்டது விடாமை ஆகியன இருக்கும். அப்போது பொருள்கள் தம்மை உணர்ந்துகொண்டது போலப் பேசுவார்கள்.
- தலைவன் பிரிந்த காலத்தில் தலைவியின் உடம்பும் உயிரும் வாடினாலும் அவற்றைப் பழித்தல் அல்லது தலைவி தலைவன் இருக்குமிடத்துக்குச் செல்லமாட்டாள். தனிப்பட்ட நெஞ்சழுத்தத்தால் தலைவனிடம் செல்லுதலும் உண்டு. உள்ளதை மறைத்தல், அவனை வேட்டல் ஆகியவை தலைவியின் மடம். தோழி தலைவியின் உறவை அறத்தொடு நிற்கும் காலத்தில்தான் செவிலிக்கும் தாய்க்கும் வெளிப்படுத்துவாள்.
- எளித்தல், ஏத்தல், வேட்கை உரைத்தல், கூறுதல், உசாதல், ஏதீடு, தலைப்பாடு ஆகிய ஏழு காலநிலைகளில் தோழி உண்மையை உரைக்கும் அறத்தொடுநிலை நிகழும். துன்பம் வந்தபோது அறத்தொடுநிலை சொல்லால் வெளிப்படுத்தப்படும்.
- செறிவு, நிறைவு, செம்மை, செப்பல், அறிவு, அருமை என்னும் (ஆறு) பாங்குகள் பெண்பாலார்க்கு உரியவை.
- உறவுக்கு இடையூறாக இருக்கும் காலம், அவன் வரும் வழி, தான் காப்பு செய்யப்பட்டிருக்கும் நிலை ஆகியவற்றில் குற்றம் சொல்லல், தன்னைத்தானே நொந்துகொள்ளுதல், அவனுக்குத் துன்பம் நேருமோ என அஞ்சுதல், இரவில் வருபவனைப் பகலில் வா என்றும், பகலில் வருபவனை இரவில் வா என்றும் சொல்லித் தட்டிக் கழித்தல், அவனை இனி வராதே எனக் கூறுதல், நன்மை தீமைகளை மாற்றிப் பேசுதல், போன்றவை தலைவனைத் திருமணம் செய்துகொள்ள விரும்புதலை வெளிப்படுத்தும் பேச்சுகள். எனக்கு ஆசை எனக் கூறுவதும் அது. உண்ணாப் பொருளை உண்டன போலப் பேசுவதுண்டு.
- தலைவன் யானை, குதிரை, தேர் முதலானவற்றில் ஏறியும் வருவான். தலைவி காப்புச்சிறையில் இருக்கும்போது தலைவன் தனக்குப் பழி நேரும் என்றாலும் அன்பு, அறம், இன்பம், நாண் ஆகியவற்றைக் கைவிட்டுவிடுவான். தலைவி உடன் வருதாகச் சொல்லும்போது தான் செல்லும் பாலைநில வழியைப்பற்றிப் பேசுவான்.
# தொல்காப்பியம் பொருளியல் செய்திகள்

## செய்திகள்

### தொகுப்பு 2

- வழக்கம் என்பது உயர்ந்தோர் நெறி. பொருளுக்காகத் தலைவியுடன் வாழவேண்டிய அறத்தைத் துறத்தலும் ஒரு வாழ்க்கைநெறி. இது பழிக்கப்படும். பிரியினும் தலைவன் பழிக்காக நாணுதலைக் கைவிடக் கூடாது.
- தந்தை, தம்பி, தம்முன் அண்ணன் போன்ற முறைப்பெயர்கள் அகத்திணையில் வரும். நான், நீ, எம் என அகத்திணையில் வருவன உரிமைப்பொருளை உணர்த்தும். பால் மயங்கிய சொற்களும் அகத்திணையில் வரும்.
- இன்பம் என்பது எல்லா உயிர்களுக்கும் பொது. பரத்தையிடம் செல்லல் நானிலத்தாருக்கும் உரியது. நான்கு வருணத்தாருக்கும் உரியது என்பது இளம்பூரணர் உரை. தன் மகனை எண்ணியும், தன் கணவனை ஊர் தூற்றும் என எண்ணியும் தலைவி தன் தலைவனின் பரத்தைமையை வெளிப்படுத்த மாட்டாள். தன் வருத்தம் மிகும்போது வெளியில் சொல்வதும் உண்டு. மனைவி உயர்வும், கணவன் அவளைப் பணிதலும் ஊடல் காலத்தில் நிகழும். கணவன் மனைவியைப் பலவாறாகப் புகழ்வான்.
# தொல்காப்பியம் பொருளியல் செய்திகள்

## செய்திகள்

### தொகுப்பு 3

- இறைச்சிப் பொருளால் பொருள் உய்த்துணரப்படும்
- பொருளீட்டவும், போருக்கும் தலைவன் பிரிவானே எனத் தலைவி அஞ்சுவாள்.
- தலைவி பரத்தையைப் புகழ்ந்தாலும் அது ஊடல்தான். இந்தப் புகழ்ச்சி தலைவனின் உள்ளக் கிடக்கையை உணர்வதற்காகத்தான்.
- மகிழ்ச்சியிலும், ஊடலிலும் தலைவனும் தலைவியும் பிதற்றுவர்.
- இன்ன காலத்தில் வருவேன் என்று சொன்னவர் வரவில்லையே எனத் தலைவி மடம், வருத்தம், மருட்கை, மிகுந்த கற்பனை ஆகிய நான்கு நிலைகளில் பிதற்றுவாள்.
- தலைவன் தலைவியிடம் கெஞ்சும்போது தோழி இருவருக்கும் அறிவுரை கூறுவாள்.
- தன்னை உயர்த்திப் பேசுதல், தலைவியோடு எப்பிட்டுப் பேசுதல், ஐயுறப் பேசுதல் மூன்றும் ஆண்மகன் செயல். இதற்குத் தோழி ஒத்தூதுவாள். தலைவி தன்னை உயர்த்திப் பேசதலும் உண்டு. வாயில்கள் வெளிப்படையாகப் பேசுவர்.
# தொல்காப்பியம் பொருளியல் செய்திகள்

## செய்திகள்

### தொகுப்பு 4

- பாட்டின் பொருளை உணர்ந்துகொள்ள ஐந்து வகையான உள்ளுறை உவமம் பயன்படும். இது எல்லையில்லாத இன்பத்தைக் காட்டும். மங்கல மொழி, அவையல் கிளவி, மாறில் ஆண்மை என்பனவும் உள்ளுறை உவமைகளே.
- தனக்கு முறைமை இல்லாதவளை அன்னை என்றலும், தனக்கு முறைமை இல்லாதவனை என்னை (என் தலைவன்) என்பதும் சொல்லாமல் தோன்றும் மரபு.
- ஒப்பு, உரு (கற்பனை), வெறுப்பு, கற்பு, ஏர் (பெருமித அழகு), எழில் (கச்சிதமான அழகு). சாயல், நாண், மடம், நோய், வேட்கை, நுகர்வு – என்பன போன்ற சொற்களின் பொருளைக் காட்டமுடியாது. உணர்ந்துகொள்ளத்தான் முடியும். எனினும், இவை மண்ணுலகிலும் வானுலகிலும் இல்லாமல் இல்லை.
# தொல்காப்பியம் பொருளியல் செய்திகள்

## அடிக்குறிப்பு

வெறுமனே தரப்பட்டுள்ள எண்கள் இவ்வியலில் உள்ள நூற்பா எண்ணைக் குறிக்கும்.
# எம். தம்பிராஜா

டான் ஸ்ரீ, டத்தோ, டாக்டர் **எம். தம்பிராஜா** (***M.Thambirajah*** பிறப்பு: *டிசம்பர் 2, 1942*) மலேசிய இந்தியர்கள் கல்வித் துறையில் சிறந்து விளங்க வேண்டும் என்று போராடி வருபவர். ஸ்ரீ முருகன் நிலையம் எனும் சமூகக் கல்வி மையத்தை உருவாக்கியவர். கடந்த 30 ஆண்டுகளில், மலேசியாவில் 16,000 இந்தியப் பட்டதாரிகள் உருவாவதற்கு மூல காரணமாக இருந்தவர்.  
ஒவ்வோர் ஆண்டும், பத்துமலையில் பல இலட்சம் இந்திய மாணவர்களை ஒன்று திரட்டி கல்வி யாத்திரை எனும் ஓரணித் தியான வழிமுறைகளை விதைத்து வருகின்றவர். மலேசியாவில் இந்தியச் சமுதாயம் ஒதுக்கப்பட்ட ஒரு சமுதாயமாக மாறிவிடக்கூடாது. அரசியல், பொருளாதாரத் துறைகளில் முன்னுக்கு வர வேண்டும் என்றால், மலேசிய இந்தியர்கள் கல்வித் துறையில் சிறந்து விளங்க வேண்டும் என்று ஸ்ரீ முருகன் நிலையத்தை உருவாக்கியவர்.  
கல்விதான் மலேசிய இந்தியர்களின் ஆயுதம், ஒவ்வொரு வீட்டிலும் ஒரு பட்டதாரி இருக்க வேண்டும் எனும் கொள்கையை முன் வைத்துப் போராடி வருகிறார். மலாயாவிற்குச் சஞ்சிக் கூலிகளாக வந்த இந்தியர்களின் பிள்ளைகள், கூலிகளாகவே இருந்து விடக்கூடாது என்று மலேசிய இந்தியர்களிடம் கல்வி விழிப்புணர்வுகளை ஏற்படுத்தி வருகின்றவர்.  
தொலைதூரங்களில் வாழும் ஏழை இந்திய மாணவர்கள் தங்கிப் படிப்பதற்கு ஆசிரமங்களையும், கல்வி மையங்களையும் கட்டி வருகின்றார். அந்த ஆசிரமங்களில் தங்கிப் படிக்கும் மாணவர்கள் உள்ளூர், வெளிநாட்டுப் பல்கலைக்கழகங்களில் படிப்பதற்குத் தயார் படுத்தப்படுகின்றனர். அவருக்கு உதவியாக பல நூறு பட்டதாரி மாணவர்கள் ஆயுள்காலச் சேவைகளை வழங்கி வருகின்றனர்.
# எம். தம்பிராஜா

## வாழ்க்கைச் சுருக்கம்

டாக்டர் தம்பிராஜா 1942ஆம் ஆண்டு டிசம்பர் மாதம் 2-ஆம் தேதி, புக்கிட் தெங்ஙா, செபராங் பிறையில், ஓர் எளிமையான குடும்பத்தில் பிறந்தவர். தகப்பனாரின் பெயர் முனியாண்டி. தாயாரின் பெயர் ஆரம்மா.  
இவருக்கு மு. துரைவேல், மு. புஷ்பராஜா, மு. பன்னீர் செல்வம் என மூன்று சகோதரர்கள். மு. சரோஜினி, மு. தேவி, மு. ஜோதிமணி, மு. செல்வமணி என நான்கு சகோதரிகள். இவர்களில் பன்னீர் செல்வம் என்பவர் ஒரு மருத்துவர்.
# எம். தம்பிராஜா

## கல்வி வாழ்க்கை

தம்பிராஜா தன்னுடைய தொடக்கக் கல்வியைத் தமிழ், ஆங்கிலப் பள்ளிகளில் பயின்றார். உயர்நிலைக் கல்வியை, 1958ஆம் ஆண்டு, புக்கிட் மெர்தாஜாம் உயர்நிலைப் பள்ளியில் முடித்துக் கொண்டார். 1960இல் இங்கிலாந்தில் லிவர்பூலில் உள்ள கிர்க்பி ஆசிரியர் பயிற்சிக் கல்லூரியில் ஆசிரியர் பயிற்சியைத் தொடங்கி இரண்டு ஆண்டுகளில் முடித்தார்.  
1950களில் மலாயாவில் பெரும்பாலான ஆங்கிலமொழி ஆசிரியர்கள், கிர்க்பி அல்லது பிரின்ஸ்பர்ட் கல்லூரிகளில் பயிற்சி பெற்றவர்கள் ஆகும். மலாயாவில் ஆங்கில மொழிக்கு என்று தனிப் பயிற்சிக் கல்லூரிகள் அப்போது இல்லை. 1963ஆம் ஆண்டுதான் உள்நாட்டு ஆங்கிலமொழிப் பயிற்சிக் கல்லூரிகள் தொடங்கப்பட்டன.
# எம். தம்பிராஜா

## கல்வி வாழ்க்கை

### கிர்க்பி ஆசிரியர் பயிற்சிக் கல்லூரி

மலேசியாவிற்கு, கிர்க்பி கல்லூரி இதுவரை 1500 ஆசிரியர்களையும், 405 ஆசிரியர் பயிற்றுநர்களையும் உருவாக்கி உள்ளது. இந்த ஆசிரியர் பயிற்றுநர்கள்தான் பின் நாளில் மலாயா ஆசிரியர்ப் பயிற்சிக் கல்லூரிகளின் விரிவுரையாளர்களாகச் சேவை செய்தார்கள். பல ஆயிரம் மொழி ஆசிரியர்களை உருவாக்கினார்கள். நூற்றுக் கணக்கான இந்தியர்கள் ஆங்கிலமொழி ஆசிரியர்களாகப் பணிகளில் அமர்த்தப்பட்டனர்.  
1962ஆம் ஆண்டு, மலாயாவுக்குத் திரும்பிய தம்பிராஜா, சுங்கை பட்டாணியில் உள்ள இப்ராஹிம் உயர்நிலைப் பள்ளிக்கு அனுப்பப் பட்டார். அங்கு ஓர் ஆண்டு காலம் பணி புரிந்தார். பின்னர், 1963ஆம் ஆண்டு, கூலிம் நகரில் உள்ள சுல்தான் பாட்லிஷா பள்ளிக்கு மாற்றலாகிப் போனார். 1966ஆம் ஆண்டு வரை கெடாவில் ஆசிரியராகப் பணி புரிந்தார்.